Valtuustoaloite:

**Pyöräparkit kuntoon kaikilla kouluilla**

Lapsen terveydelle koulumatkaliikunnalla voi olla iso merkitys, sillä moni lapsi liikkuu aivan liian vähän. Suuri merkitys on, että se on päivittäistä toistuvaa liikuntaa. Suomalaislapset kulkevat jalkaisin tai pyörällä kouluun useammin kuin muiden länsimaiden lapset, mutta koulumatkaliikuntaa on mahdollista lisätä, myös talvisin. Talvipyöräilyn olosuhteet olisi pidettävä kunnossa ja siksi olisi tärkeää huolehtia koulun läheisten kevyenliikenteen väylien aurauksesta.

Liikkuva koulu –ohjelma on osa uutta OPS:ia. Ohjelman tärkeitä tavoitteita on tehdä koululaisten arjesta aktiivisempaa ja liikunnallisuudesta elämäntapa. Ylöjärvellä on vahva liikuntakulttuuri ja turvallisten pyöräteiden verkostoa pyritään vahvistamaan kaikkien koulujen lähettyvillä.

Turvallisten ja hyvässä kunnossa pidettävien pyöräilyreittien lisäksi on tärkeää, että kaikilla kouluilla on asianmukaiset säilytyspaikat polkupyörille koulun alueella. Pyöräparkit tulee olla sijoitettu koulun valvontakamerojen alueelle, jotta valvonta olisi mahdollista. Esimerkiksi Kauraslammen koululla (ent. Moision koulu) pyöriä on missä sattuu ja paikkojen talvikunnossapito puutteellista. Metsäkylän koululla niinikään pyöriä lojuu lumikasoissa, koska pyöräpaikoille on kasattu aurauslunta.

Esitämme, että Tilakeskus suunnittelee kaikille Ylöjärven kouluille pihojen polkupyöräparkit ja esittää talousarviokäsittelyä varten erikseen laskelman siitä paljonko uudistuksen tekeminen telineineen tai tarvittavine muutostöineen tulisi maksamaan.

Ylöjärvellä 5.2.2018

Keskustan valtuustoryhmä

Riitta Koskinen ym.